ToekomsVenster: Beloftes maak skuld(Foto: Juanita Swart/Unsplash) “En nou, Here, U is God. U het hierdie goeie beloftes aan u dienaar gemaak.” – 1 Kronieke 17:26 (AFR83) Ons ken almal die spreekwoord, “beloftes maak skuld”. Die bedoeling is dat as jy onderneem het om iets te doen of te gee, jy onder verpligting staan om jou belofte gestand te doen. Ons hoef die Here egter nooit te herinner dat Hy sy beloftes moet verwesentlik nie – nie in die sin dat Hy vergeet het of agterlosig was in die uitvoer daarvan nie. Inteendeel, die Here is haastig om sy beloftes te vervul in die lewens van die mense aan wie Hy dit gee. Die skuld lê veel eerder aan ons kant. Ons het ŉ belofte van die Here ontvang, wonderlik, kosbaar en spesiaal. Wat maak ons nou daarmee? Soos gister voorgestel, dit onderstreep in die Bybel, opgeplak teen die spieël of selfs in jou skoen geplak soos sommige mense dit doen (hulle sê hulle “staan” op die Woord). Feit van die saak is, dit is waar dit bly. Dit is lekker om van kennis te neem, maar dit geen betekenisvolle uitwerking op jou lewe nie. Die belofte is die ink nie werd nie tensy jy dit toeëien en die vertrekpunt van jou lewe in 2023 maak. God het dit gesê, ek glo dit en leef daarvolgens. Al skreeu alles daarteen, al sê omstandighede: “jy het die belofte verkeerd verstaan, dit is sekerlik nie vir jou bedoel nie, dit is nie betroubaar nie”, jy weet wat jy weet en daarmee is die saak afgehandel. Nou leef jy uit daardie belofte, met verwagting, met ŉ oop en ontvanklike gemoed, met entoesiasme en Bybelse energie. Jou lewe getuig daarvan dat jy belofte(s) van God ontvang het en met oop hande en arms leef ten einde die vervulling daarvan as ŉ daaglikse werklikheid te beleef. Watter belofte het die Here aan jou gemaak en hoe werk jy met God saam dat daardie belofte verwerklik kan word? Beloftes is nie towerformules wat jy oor jou lewe en omstandighede uitspreek nie. Beloftes word geleef, daagliks, totdat dit in vervulling tree. Selfs dan het God nog meer vir jou ingedagte. “Ek sal my verbond nie versaak nie, nie een van my beloftes terugtrek nie.” − Psalms 89:35 (AFR83)